DOI: 10.14457/tu.the.2022.343
title: แผนธุรกิจศูนย์บริการรับซ่อมแผงวงจรอิเล็กทรอนิกส์อุปกรณ์อิเล็กทรอนิกส์ในธุรกิจค้าปลีกและค้าส่ง

description: ในปัจจุบันแนวโน้มธุรกิจค้าปลีกและค้าส่ง พบว่ามีแนวโน้มปรับตัวดีขึ้นอย่างค่อยเป็นค่อยไปตามภาวะเศรษฐกิจ โดยมีปัจจัยมาจากมาตรการกระตุ้นการใช้จ่ายของภาครัฐ การทยอยกลับมาของนักท่องเที่ยวต่างชาติ และผู้บริโภคกลุ่มรายได้ระดับกลาง-บน ยังมีศักยภาพการใช้จ่ายอยู่มาก เมื่อดูข้อมูลจำนวนผู้ประกอบการและปริมาณสาขาของตลาดค้าปลีกในประเทศไทย พบว่า มีผู้ประกอบการรายใหญ่ 13 รายหลัก มีจำนวนสาขารวมกันทั้งหมด 19,597 สาขา โดยผู้ประกอบการร้านค้าปลีกส่วนใหญ่เป็นทุนไทยรายใหญ่ มีฐานะกิจการมั่นคง มีศักยภาพในการขยายธุรกิจอย่างต่อเนื่องหลายรูปแบบ เช่น กลุ่ม Central กลุ่ม Charoen Pokphand (CP) กลุ่ม Thai Charoen Corporation (TCC) กลุ่ม The Mall และกลุ่ม Saha Pathanapibu และเมื่อดูข้อมูลจากปริมาณสาขาของตลาดค้าปลีกในประเทศไทยที่มีทั้งหมด 19,597 สาขา ทำให้พบว่า ในแต่ละสาขาจะมีอุปกรณ์อิเล็กทรอนิกส์ที่ใช้งานอยู่หลายประเภท เช่น POS SCALE SCANNER HANDHELD MONITOR COMPUTER SERVER UPS และอื่นๆ เป็นต้น ซึ่งมีจำนวนอุปกรณ์อิเล็กทรอนิกส์รวมกันหลายแสนเครื่อง ผู้จัดทำจึงมองเห็นโอกาสในการทำธุรกิจงานซ่อมแผงวงจรและอุปกรณ์อิเล็กทรอนิกส์ ในธุรกิจค้าปลีกและค้าส่ง เนื่องจากคู่แข่งในธุรกิจงานซ่อมนี้ยังมีจำนวนไม่มาก และยังเป็นการช่วยลดค่าใช้จ่ายของผู้ประกอบการในการซื้อเครื่องใหม่มาทดแทน เนื่องจากมูลค่าซ่อมต่ำกว่าซื้อเครื่องใหม่ประมาณ 50-70% และเป็นการช่วยลดขยะอุปกรณ์อิเล็กทรอนิกส์ โดยเป็นการนำอุปกรณ์อิเล็กทรอนิกส์กลับมาซ่อมเพื่อให้ใช้งานใหม่ได้อีกครั้ง Perfect Done เป็นธุรกิจรับซ่อมแผงวงจรและอุปกรณ์อิเล็กทรอนิกส์ในธุรกิจค้าปลีกและค้าส่ง ในกลุ่มสินค้า POS SCALE SCANNER HANDHELD COMPUTER UPS และอื่นๆ โดยให้ความสำคัญกับคุณภาพงาน ความรวดเร็ว ความหลายหลายของสินค้า การให้บริการที่ดี นอกจากนี้ยังสามารถให้คำแนะนำต่อลูกค้าได้ด้วยผู้เชี่ยวชาญด้านการซ่อมอุปกรณ์อิเล็กทรอนิกส์ เพื่อสร้างความพึงพอใจและสร้างภาพลักษณ์ที่น่าเชื่อถือให้กับทางลูกค้า โดยได้แบ่งกลุ่มลูกค้าเป็น 2 กลุ่มคือ 1) กลุ่มลูกค้าเป้าหมายหลัก เจาะกลุ่มลูกค้าไปยังบริษัทที่ได้สัญญาเป็นผู้ดูแลอุปกรณ์อิเล็กทรอนิกส์ของ Lotus’s 7-Eleven CP Freshmart และ Makro 2) กลุ่มลูกค้าเป้าหมายรอง ซึ่งเป็นผู้ประกอบการธุรกิจค้าปลีกและค้าส่ง หรือกิจการที่ต้องการซ่อมอุปกรณ์อิเล็กทรอนิกส์ กลยุทธ์ระดับองค์กร เนื่องจากเป็นบริษัทที่เพิ่งเข้ามาใหม่ จะใช้กลยุทธ์แบบเน้นการเติบโต (Growth Strategy) เพื่อสร้างภาพลักษณ์ที่ดีให้เป็นที่รู้จักในกลุ่มลูกค้า เน้นการบริการที่ดี งานซ่อมมีคุณภาพ มีความหลากหลาย ความรวดเร็ว และตอบสนองลูกค้าได้ตามต้องการ เพื่อเข้าถึงกลุ่มลูกค้าเป้าหมายหลักและเป้าหมายรองได้มากที่สุด เพื่อภาพลักษณ์ที่ดี ที่จะสามารถทำให้ต่อยอดในการขยายฐานกลุ่มลูกค้ารายใหม่ต่อไปได้ กลยุทธ์ระดับปฏิบัติการจะเป็นการกำหนดกลยุทธ์ในแต่ละฝ่ายขององค์กร เพื่อสร้างความได้เปรียบของการแข่งขัน โดยเป็นการวางกลยุทธ์ด้านกิจกรรมการดำเนินงาน เพื่อสร้างความพึงพอใจให้แก้ลูกค้าเป็นสำคัญ เนื่องจากธุรกิจเป็นงานเกี่ยวกับการบริการเป็นหลัก พนักงานที่เกี่ยวข้องจึงต้องดำเนินงานใกล้ชิดกับลูกค้า รวมถึงการวางมาตรฐานการทำงานให้มีประสิทธิภาพ รวมถึงการนำเทคโนโลยีมาใช้ในการทำงานเกือบทุกขั้นตอน เพื่อช่วยเพิ่มคุณภาพงานซ่อมและลดระยะเวลาในการทำงาน ด้านการเงิน ธุรกิจดำเนินกิจการต่าง ๆ โดยใช้เงินทุนเริ่มต้นจากส่วนของเจ้าของ 100% หรือมีมูลค่า 4 ล้านบาท หลังจากการประมาณการทางการเงินด้านต้นทุนและรายได้ พบว่า บริษัทมีรายได้และกำไรสุทธิเติบโตขึ้นทุกปี ระยะเวลาคืนทุน (Payback Period) ภายในระยะเวลา 3 ปี ตามวัตถุประสงค์ที่วางไว้ เมื่อพิจารณาจากการประมาณการทุกปัจจัย พบว่าแผนธุรกิจนี้มีความเป็นไปได้ทางธุรกิจและเป็นโครงการที่น่าสนใจลงทุน